# Pepita Ferrer i Lucas

Pepita Ferrer i Lucas (Barcelona, 7 de maig de 1938 - Tarragona, 14 de gener de 1993), va ser la primera jugadora i monitora d'escacs catalana i de l'estat espanyol a aconseguir la categoria de Mestre Internacional Femení, l'any 1974. Fou la primera jugadora capaç de competir amb possibilitats contra jugadors masculins a Catalunya.
El mateix any de la seva mort la Generalitat de Catalunya, a proposta de la Federació Catalana d'Escacs, li concedia el guardó de Forjadora de l'Esport Català. La Federació Catalana d'Escacs ha creat el premi Pepita Ferrer, que es concedirà anualment al club que faci una millor promoció dels escacs femenins.
El 31 de març de 2020 l'Ajuntament de Tarragona decidí donar el seu nom a la Biblioteca del Centre Cívic Torreforta, que passà a denominar-se "Biblioteca Pepita Ferrer".

## Resultats destacats en competició

Va ser cinc cops Campiona de Catalunya, en els anys 1956, 1957, 1958, 1959 i 1981. Fou vuit vegades Campiona d'Espanya, en els anys 1961, 1963, 1969, 1971, 1972, 1973, 1974 i 1976, i en resultà subcampiona en dues ocasions, en els anys 1957 i 1959. També fou el 1970 campiona absoluta de Tarragona.
Es va classificar dues vegades per als torneigs interzonals, classificatoris per al Campionat del món d'escacs femení, l'any 1974 a Menorca i el 1985 a Jeleznovodsk. Pels resultats del primer Torneig Interzonal que va jugar, la Federació Internacional d'Escacs li va atorgar el 1974 la categoria de Mestre Internacional Femení, primera dona a l'estat espanyol a aconseguir-ho.

### Participació en olimpíades d'escacs

Pepita Ferrer va participar, representant Espanya en set Olimpíades d'escacs entre els anys 1974 i 1986 (dos cops com a 1r tauler), amb un resultat de (+28 =20 –23), per un 53,5% de la puntuació. El seu millor resultat el va fer a l'Olimpíada del 1974 en puntuar 7 de 10 (+6 =2 -2), amb el 70,0% de la puntuació. A l'Olimpíada del 1976 va guanyar la medalla de bronze per equips.

## Partides notables

Pepita Ferrer Lucas vs Garri Kaspàrov, Barcelona (1984)

## Referències

* 1 2 «Biografia de Pepita Ferrer». Federació Catalana d'Escacs. [Consulta: 26 gener 2015].
* 1 2 González, Angel Martín; López Manzano, Antonio. Federació Catalana d'Escacs, 75 anys d'Història. Barcelona: Federació Catalana d'Escacs, 2001, p. 88. ISBN 84-607-1908-1.
* ↑ Salvo, Roger. «Escacs femenins a Catalunya». axiomarsg.blogspot.com, 05-01-2014. [Consulta: 30 desembre 2019].
* ↑ «Forjadores de la història esportiva de Catalunya». gencat.cat. Arxivat de l'original el 28 de gener 2015. [Consulta: 26 gener 2015]. (PDF)
* ↑ «La biblioteca de Torreforta portarà el nom de Pepita Ferrer». Diari de Tarragona, 31-03-2020.
* ↑ «L'Ajuntament proposarà el nom de Pepita Ferrer per a la Biblioteca de Torreforta en el Ple de divendres». Tarragona.cat, 31-03-2020 [Consulta: 19 agost 2021].
* ↑ «Campiones d'Espanya». feda.org. Arxivat de l'original el 24 de setembre 2015. [Consulta: 26 gener 2015].
* ↑ «Campionat del món femení 1974». [Consulta: 26 gener 2015].
* ↑ «Campionat del món femení de 1985». [Consulta: 26 gener 2015].
* ↑ Ballart, Joan; Virgili, Maria Elena; Abelló, Jordi. «Pepita Ferrer». Dones a la Història de Tarragona. Ajuntament de Tarragona, 14-10-2021. [Consulta: 14 octubre 2021].
* ↑ La notació (+x -y =z) vol dir que el primer jugador va guanyar x partides, en va perdre y, i va fer taules en z.
* ↑ «olimpbase.org». [Consulta: 26 gener 2014]. (anglès)
* ↑ «Pepita Ferrer vs Garry Kasparov». chessgames.com. [Consulta: 26 gener 2015]. (anglès)